BEZPEČNOSTNÁ RADA SLOVENSKEJ REPUBLIKY

UZNESENIE 
BEZPEČNOSTNEJ RADY SLOVENSKEJ REPUBLIKY 

č. 67
z 12. apríla 2005

k Správe z kontroly efektívnosti použitia účelových prostriedkov štátneho rozpočtu na plnenie úloh hospodárskej mobilizácie

Číslo materiálu:	ÚV-11304/2005-KBR-26	
Predkladateľ:	vedúci Úradu vlády SR	

Bezpečnostná rada

I. berie na vedomie
	
	Správu z kontroly efektívnosti použitia účelových prostriedkov štátneho rozpočtu na plnenie úloh hospodárskej mobilizácie;

II. odporúča

ministrovi dopravy, pôšt a telekomunikácií 

a)	vykonať analýzu potrebnosti udržiavania prednostného spojenia v čase bezpečnosti, vrátane efektivity vynakladania finančných prostriedkov na tento účel. Na základe výsledkov tejto analýzy vypracovať odporúčania pre ústredné orgány štátnej správy Slovenskej republiky určené ako subjekty hospodárskej mobilizácie;
b)	oblasť prednostného spojenia komplexne doriešiť v rámci „Zámeru zabezpečenia spojenia systémom krízových komunikácií“ schváleného uznesením vlády Slovenskej republiky č. 768 z 18. augusta 2004;

- 2 -

ministrovi hospodárstva 
vykonať prehodnotenie súčasného spôsobu uhrádzania výdavkov na mzdy a odvody a vypracovať obecné kritériá na určenie výšky finančnej úhrady za vykonávanie opatrení hospodárskej mobilizácie pracovníkom v subjektoch určených ako subjekty hospodárskej mobilizácie rozhodnutiami príslušných ústredných orgánov štátnej správy Slovenskej republiky – subjektov hospodárskej mobilizácie;

ministrom a vedúcim ostatných ústredných orgánov štátnej správy Slovenskej republiky určeným ako subjekty hospodárskej mobilizácie 

vykonať ustanovenia § 9 písm. a) zákona č. 414/2002 Z. z. o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov aj vo vzťahu k posúdeniu efektívnosti vynaložených finančných prostriedkov na plnenie opatrení hospodárskej mobilizácie v danom subjekte hospodárskej mobilizácie v spolupráci s organizačnými zložkami, majúcimi v náplni činnosti vykonávanie následných finančných kontrol;

vedúcemu Úradu vlády SR
vykonať v rokoch 2006 a 2007 kontrolu efektívnosti použitia účelových prostriedkov štátneho rozpočtu na plnenie úloh hospodárskej mobilizácie v ústredných orgánoch štátnej správy Slovenskej republiky určených ako subjekty hospodárskej mobilizácie.